‘บสย.’ค้ำกู้แสนล้าน ผลงานดีสุดที่เคยทำ
บสย.สุดปลื้ม ยอดค้ำประกันสินเชื่อเอสเอ็มอีทะลุ 1 แสนล้านบาท
31 ธ.ค. 2558

บสย.สุดปลื้ม ยอดค้ำประกันสินเชื่อเอสเอ็มอีทะลุ 1 แสนล้านบาท
นายญาณศักดิ์ มโนมัยพิบูลย์ ประธานกรรมการ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ผลดำเนินงาน บสย. ปี 2558 ล่าสุด ณ วันที่ 28 ธ.ค. 2558 มียอดค้ำประกันสินเชื่อรวมทั้งสิ้นกว่า 1 แสนล้านบาท ผ่านสถาบันการเงินพันธมิตร 17 แห่ง ช่วยให้ผู้ประกอบการเอสเอ็มอีเข้าถึงสินเชื่อกว่า 7.4 หมื่นราย ถือเป็นผลการดำเนินงานที่สูงที่สุดตั้งแต่ บสย.ก่อตั้งมา อันเป็นผลจากนโยบายของรัฐบาลที่ได้ออกมาตรการต่างๆ ในการให้ความช่วยเหลือเอสเอ็มอีอย่างต่อเนื่อง
สำหรับโครงการค้ำประกันสินเชื่อผู้ประกอบการรายย่อยที่ คสช.อนุมัติให้ บสย.ดำเนินโครงการ วงเงินค้ำประกัน 5,000 ล้านบาท ล่าสุดนี้สามารถอนุมัติการค้ำประกันสินเชื่อเต็มวงเงิน 5,000 ล้านบาท ช่วยผู้ประกอบการรายย่อยเข้าถึงแหล่งเงินทุนได้มากถึง 4.9 หมื่นราย ผ่านธนาคารพันธมิตร คือ ธนาคารออมสิน ธนาคารทิสโก้ ธนาคารไทยพาณิชย์ ธนาคารไทยเครดิตเพื่อรายย่อย และธนาคารกรุงเทพ